Ida-Louise Øverland

**Ida-Louise Øverland** (født 2003) er en norsk parafriidrettsutøver som representerer IK Hind. Hun konkurrerer i sprintløp. Hun har fem NM-gull på 100 meter i parafriidrett, i 2020, 2021, 2022, 2023 og 2024, og hun representerte Norge under Paralympiske sommerleker 2020.

## Bakgrunn
Øverland er født med dysmeli, og mangler derfor høyre hånd under albuen. Hun løper med protese.

## Idrettskarriere
Øverland begynte å konkurrere internasjonalt i 2019, og vant 100 meter under et World Para Athletics Grand Prix-stevne i Sveits i mai. I august deltok hun i Para-VM i friidrett for junior i Nottwil i Sveits, og fikk der sølv i lengdehopp og på 100 meter, samt bronse på 200 meter. Hun deltok også i Para-VM i friidrett 2019, men ble der slått ut i forsøksheatet på 100 meter.

Hun vant 60 meter i paraklassen under NM i friidrett innendørs 2020. Samme år vant hun 100 meter i paraklassen under NM i friidrett 2020.

Hun deltok i Para-EM i friidrett 2021 i Polen, og ble der nummer seks på 200 meter og nummer sju på 100 meter. Hun satte der personlig rekord på 100 meter med 12,90 sekunder. Under NM i friidrett 2021 vant hun 100 meter i paraklassen. I september 2021 deltok hun i Paralympiske sommerleker 2020, men ble der slått ut i forsøksheatet på 100 meter og 200 meter. Hun var Norges flaggbærer under åpningsseremonien, sammen med Jens Lasse Dokkan.

Under NM i friidrett innendørs 2022 vant hun 60 meter i paraklassen, og under et World Para Athletics Grand Prix-stevne i Dubai i mars ble hun nummer fire på 200 meter, nummer fem på 100 meter og hun nummer seks på 400 meter. I mai vant hun 100 meter under World Para Athletics Grand Prix-stevnet i Sveits. Under NM i friidrett 2022 vant hun 100 meter i paraklassen, med tiden 13,24. 

Hun vant 60 meter og 200 meter i paraklassen under NM i friidrett innendørs 2023. Hun representerte Norge under Para-VM i friidrett 2023, men hun ble slått ut i forsøksheatet på både 100 meter og 200 meter, der hun løp på henholdsvis 12,99 og 27,24. Nordisk mesterskap i parafriidrett 2023 ble arrangert i Lillestrøm, og Øverland vant der 100 meter, og hun ble nummer fire i lengdehopp.  Hun vant også 100 meter i paraklassen under NM i friidrett 2023.

I februar 2024 vant hun 200 meter under World Para Athletics Grand Prix-stevnet i Dubai. Under NM i friidrett 2024 vant hun sitt tredje NM-gull på 100 meter i paraklassen. Hun deltok i Para-VM i friidrett 2024 i Japan, og kvalifiserte seg til finalen på 100 meter, etter at hun løp på 13,13 sekunder i forsøksheatet. I finalen løp hun på 13,26, og ble nummer åtte. Hun nådde ikke finalen på 200 meter der. Under Bislett Games 2024 løp hun 100 meter i den nasjonale konkurransen, og ble der nummer sju i sitt heat.

Hun satte ny personlig rekord på 60 meter innendørs under NM innendørs i 2025, der hun løp på 8,26. Under Tyrvinglekene satte hun også ny personlig rekord på 100 meter utendørs, med 12,88 sekunder. Under Para-VM i friidrett 2025 deltok hun i klassen T46/T47, og løp der på 13,06 i forsøksheatet på 100 meter, og gikk med det ikke videre til finalen. Hun skulle også løpe 200 meter under VM, men måtte stå over på grunn av mageproblemer.

Øverland forbedret sin personlige rekord på 60 meter innendørs til 8,23 under Tyrvinglekene i februar 2026. Hun deltok på 60 meter under NM i friidrett innendørs 2026, men ble diskvalifisert for tyvstart i forsøksheatet. Under NM vant hun 60 meter i paraklassen, med tiden 8,33 sekunder.

## Referanser


## Eksterne lenker
* 
*  Resultater hos Norges Friidrettsforbund
*  Profil under Paralympics 2020
*  Profil under Para-VM 2019